《与二弟汎舟游吴氏东庄因寄匏庵》
明代·文林

缘城畛流水，榆柳绿荫门。舣舟信登陟，忽得吴公园。

小亭面高冈，萝径隐可扪。青山出墙头，白云宿篱根。

歌莺滞池曲，游鱼戏波浑。繁景当首夏，过雨气微温。

老我独已乐，偕有弟与昆。清唱散林木，起行历郊原。

日斜乱人影，眷恋忘归辕。水木余夙好，况兹故情敦。

主人方宦达，乐事谁与论。室迩人则遐，相思黯销魂。

出处各有会，一笑倾馀樽。

作者简介：（1445—1499）明苏州府长洲人，字宗儒。文洪子。成化八年进士。历知永嘉、博平二县，迁南京太仆寺丞。建言时政十四事。告归数年，复起知温州府，卒于官。学问该博，尤精于易数。作诗文明畅不蹈袭。有《琅琊漫抄》、《文温州诗》。